Συμβούλιο Ασφαλείας της Ρωσίας

Το Συμβούλιο Ασφαλείας της Ρωσικής Ομοσπονδίας (Совет безопасности Российской Федерации) είναι ένα συμβουλευτικό όργανο του Ρώσου προέδρου, που εργάζεται πάνω σε αποφάσεις του προέδρου για τις εθνικές υποθέσεις ασφάλειας. Αποτελείται από τους σημαντικότερους υπουργούς και επικεφαλής αντιπροσωπειών, και προεδρεύεται από τον πρόεδρο της Ρωσίας. Ιδρύθηκε ως ένα φόρουμ για το συντονισμό και την ενοποίηση της πολιτικής εθνικής ασφάλειας. Είναι ο διάδοχος του Συμβουλίου Ασφαλείας της ΕΣΣΔ.

Ιστορικά στοιχεία

Το Συμβούλιο Ασφαλείας της Ρωσικής Ομοσπονδίας, ιστορικά, έχει χάσει την επιρροή του σε σχέση με άλλα κέντρα εξουσίας της προεδρικής διοίκησης. Ωστόσο, ο διορισμός του πρώην στρατηγού και προεδρικού υποψηφίου Αλεξάντερ Λέμπντ για να διευθύνει το Συμβούλιο Ασφαλείας τον Ιούνιο του 1996, βελτίωσε τις προοπτικές για τη θέση του οργάνου. Τον Ιούλιο του 1996 ένα προεδρικό διάταγμα ανέθεσε στο Συμβούλιο Ασφαλείας μια ποικιλία νέων καθηκόντων. Η περιγραφή των συμβουλευτικών καθηκόντων του Συμβουλίου Ασφαλείας ήταν ιδιαίτερα ασαφής και ευρεία, αν και τοποθετούσε τον διορισμό του επικεφαλής του απευθείας υπό τον πρόεδρο της χώρας. Όπως συνέβαινε προηγουμένως, το Συμβούλιο Ασφαλείας κλήθηκε να συνεδριάζει τουλάχιστον μία φορά το μήνα.
Όταν ο πρόεδρος Μεντβέντεφ απομάκρυνε τον Γιούρι Μπαλουγιέφσκι από το Αρχηγείο του Γενικού Επιτελείου και τον διόρισε στο Συμβούλιο Ασφαλείας, αρκετοί Ρώσοι αναλυτές υποστήριξαν ότι το Συμβούλιο Ασφαλείας ήταν ένα βήμα για στρατιωτικούς και αξιωματούχους ασφαλείας στο δρόμο τους προς τη συνταξιοδότηση. Ο περιορισμένος ρόλος του μπορεί επίσης να τονισθεί στην περίπτωση του πολέμου της Νότιας Οσετίας το 2008, όταν το Συμβούλιο συνεδρίασε τη δεύτερη μέρα του πολέμου, αφού ο Μεντβέντεφ είχε ήδη διατάξει την εμπλοκή των ρωσικών δυνάμεων κατά της Γεωργίας.

Ρόλος

Το Συμβούλιο Ασφαλείας καταρτίζει βασικά έγγραφα, που καθορίζουν εννοιολογικές προσεγγίσεις για την εθνική ασφάλεια. Οι τακτικές συνεδριάσεις του διεξάγονται σύμφωνα με χρονοδιάγραμμα που ορίζει ο πρόεδρος της Ρωσίας. Εάν είναι αναγκαίο, το Συμβούλιο μπορεί να πραγματοποιεί έκτακτες συνεδριάσεις. Ο πρόεδρος καθορίζει την ημερήσια διάταξη και τη σειρά της ημέρας βάσει συστάσεων του Γραμματέα του Συμβουλίου Ασφαλείας. Ο πρόεδρος προεδρεύει των συνεδριάσεων, ενώ ο Γραμματέας πραγματοποιεί συναντήσεις εργασίας με υπουργούς σε συχνή βάση.
Έχει υποστηριχθεί ότι ο συντονιστικός ρόλος που ορίζεται για το Συμβούλιο Ασφαλείας πάνω στην στρατηγική εθνικής ασφάλειας έως το 2020, που δημοσιεύθηκε το Μάιο του 2009, αντιπροσωπεύει μια ενίσχυση της επιρροής και σημασίας του εντός της ρωσικής διακυβέρνησης, στο πλαίσιο της ηγεσίας του νέου Γραμματέα Νικολάι Πατρούσεφ.
Ένα προεδρικό διάταγμα για το Συμβούλιο Ασφαλείας που εξέδωσε ο πρόεδρος Μεντβέντεφ στις αρχές Μαΐου 2011 φαίνεται να ενισχύει το ρόλο της προεδρικής εξουσίας στην επίβλεψη των στρατιωτικών υποθέσεων. Το διάταγμα διευκρινίζει ότι το Συμβούλιο Ασφαλείας εξετάζει θέματα και προετοιμάζει «προεδρικές αποφάσεις» για την «οργάνωση της άμυνας, τη στρατιωτική οργανωτική ανάπτυξη, την αμυντική παραγωγή και τη στρατιωτική και στρατιωτικοτεχνική συνεργασία της Ρωσίας με ξένα κράτη», καθώς και τη σύνθεση και εφαρμογή της εξωτερικής πολιτικής και την παρακολούθηση των δημοσίων δαπανών για την άμυνα, εθνική ασφάλεια και επιβολή του νόμου. Επίσης, ο Γραμματέας υποβάλει προτάσεις για το συντονισμό του έργου των ομοσπονδιακών και περιφερειακών εκτελεστικών οργάνων σε περιπτώσεις εκτάκτων αναγκών.